《吊明蜀抚军葆一张公》
清代·郝浴

崇明昔遘乱，明纲犹未委。岂无心膂臣，徵兵及蛇豕。

驾驭宁尽乖，天地合疮痏。蜂动翕百蛮，流血殷渝水。

灿灿芙蓉城，旦夕将摧圮。公持霜斧出，椎牛誓介士。

挞发固有威，忠孝亦有理。遂令执殳众，感激厉廉耻。

复城二十七，恢地二千里。至今溪峒中，谈公犹系齿。

再有邦彦乱，永宁尽贼垒。公膺节钺来，将卒六千耳。

歼灭十万寇，迅若扫浮蚁。距今三十年，蜀运未休否。

献逆扬其波，群盗纵横起。强壮膏郊原，老弱委泥滓。

鳞鳞万家邑，化作榛与藟。亩亩千顷禾，鞠为稂与秕。

浴也叱驭人，志在遵前轨。遗民一何寡，交以生为累。

蜀吏一何弱，争以黜为喜。吏民亦人情，致此良有以。

师行动以万，邑民百十止。岂暇事耕耘，不足供驱使。

况复滇黔间，伏莽丛奸宄。永宁未遽入，渝城师暂已。

赖有保宁捷，经略从兹始。公当明祚衰，建竖伟若彼。

予当清盛初，匡济仅如此。明明忠荩业，胡为逊君子。

丰碑吹作尘，蔓草迷祠址。聊采故老言，题诗付青史。

哀哀巴渝人，公在尔不死。

作者简介：（1623—1683）清直隶定州人，字冰涤，号雪海，更号复阳。顺治六年进士，累迁御史，巡按四川。以疏劾吴三桂拥兵观望，流徙奉天尚阳堡。康熙中吴三桂反，乃得召还。官至广西巡抚。